《上巳东湖泛舟》
清代·舒瞻

三月三日天气晴，春风处处啼流莺。夭桃稚柳斗生意，踏歌陌上余冶情。

我来暂借东湖住，萍絮因缘惜前度。湖头物色未全非，九峰遥对烟鬟暮。

当时一欢火迫余，南帆北马岁月虚。花时且酌尊中酒，乐意还同濠上鱼。

古今事业一弹指，成佛生天亦妄耳。何如闲唤木兰舟，吟遍六桥好烟水。

作者简介：满洲正白旗人，他塔喇氏，字云亭。乾隆四年进士，预修《八旗满洲氏族通谱》。历官浙江桐乡、平湖、海盐知县、乍浦理事同知。工诗，著有《兰藻堂集》。